b'\n_START_ARTICLE_\nTepa Reinikainen\n_START_PARAGRAPH_\nTepa Aki Ilari Reinikainen (s. 16. maaliskuuta 1976 Kangasniemi) on suomalainen kuulanty\xc3\xb6nt\xc3\xa4j\xc3\xa4._NEWLINE_Reinikainen on 19-vuotiaiden Euroopan-mestari vuodelta 1995. Aikuisten MM-kilpailuiden finaalissa h\xc3\xa4n on ollut kahdesti parhaan sijoituksen ollessa kuudes Pariisista 2003. Ateenan olympialaisissa h\xc3\xa4n karsiutui loppukilpailusta ollen karsinnan 13. eli ensimm\xc3\xa4inen karsiutuja. 198-senttinen ja l\xc3\xa4hes 150-kiloinen Reinikainen on Suomen olympiahistorian suurikokoisimpia urheilijoita._NEWLINE_Sis\xc3\xa4ratojen arvokilpailuista Reinikaisen parhaat sijoitukset ovat MM-hallien kuudes sija 2003 ja EM-hallien seitsem\xc3\xa4s sija vuodelta 2000. Suomen-mestaruuksia Reinikaisella on kaksi ulkoa ja kaksi hallista ja SM-mitaleita h\xc3\xa4nell\xc3\xa4 on yhteens\xc3\xa4 kymmenen._NEWLINE_Reinikainen k\xc3\xa4ytti pitk\xc3\xa4\xc3\xa4n pakitustyyli\xc3\xa4 mutta syksyll\xc3\xa4 2005 h\xc3\xa4n vaihtoi py\xc3\xb6r\xc3\xa4hdystyyliin. H\xc3\xa4nen paras py\xc3\xb6r\xc3\xa4ht\xc3\xa4m\xc3\xa4ll\xc3\xa4 ty\xc3\xb6nnetty tuloksensa on 19,98 kes\xc3\xa4kuulta 2006. Kes\xc3\xa4ll\xc3\xa4 2007 h\xc3\xa4n k\xc3\xa4ytti j\xc3\xa4lleen pakitustyyli\xc3\xa4 vammojen vuoksi. Reinikaisen enn\xc3\xa4tys on pakittamalla ty\xc3\xb6nnetty 20,88 vuodelta 2001._NEWLINE_Reinikainen lopetti uransa vuonna 2007. H\xc3\xa4n edusti urallaan Kangasniemen Kalsketta ja h\xc3\xa4nt\xc3\xa4 valmensi h\xc3\xa4nen is\xc3\xa4ns\xc3\xa4 Kauko Reinikainen. Reinikainen aloitti opiskelun Sein\xc3\xa4joen ammattikorkeakoulun maa- ja mets\xc3\xa4talouden yksik\xc3\xb6ss\xc3\xa4 \xc3\x84ht\xc3\xa4riss\xc3\xa4 tammikuussa 2008. H\xc3\xa4nen opinn\xc3\xa4ytety\xc3\xb6ns\xc3\xa4 valmistui vuonna 2011, aiheena SilvaNetin mahdollisuudet mets\xc3\xa4suunnittelussa.'